
	[bookmark: nev]GOROVE ESZTER
Irodalom-és kultúratudomány
MA, 5. félév
Eötvös Loránd Tudományegyetem
Bölcsészettudományi Kar
	






Témavezető:
	Kulcsár-Szabó Zoltán
egyetemi docens, ELTE BTK




Önéletrajzi líra, a líra mint önéletrajz. Szabó Lőrinc: Tücsökzene

A Tücsökzene az egyik leginkább elemzett kötete Szabó Lőrincnek. Dolgozatom éppen ezért olyan szempontok mentén kívánja értelmezni a művet, amelyek a korábbi szakirodalomból hiányoznak, vagy kevésbé állnak az elemzések középpontjában. Hangsúlyt fektetek többek közt a lírában véghezvitt önéletrajz műfaji lehetőségeire, figyelmet szentelek a szerzői szándéknak, illetve feltárom, milyen önéletrajz-elméletek húzódhatnak meg a kötet mögött. Munkám előbb felvázol olyan önéletrajz-elméleteket, amelyekhez Szabó Lőrinc elképzelése és kötete kapcsolható, valamint amelyekkel szemben állhat. A következőkben elemzi a Tücsökzenét, néhány kiemelt szempontot figyelembe véve, mint az idő és az emlékezés problémaköre. Az utolsó fejezetben részletesen tárgyalom azon megállapításomat, miszerint Szabó Lőrinc esztétikájában az élet és a költészet közt elmosódik a határ és kötetében felfedezni vélek olyan intenciót, amely védőbeszédnek is szánta a verssorozatot. Erre a következtetésre többek közt a Bírákhoz és barátokhoz című védőbeszédek és két vers (Sírfelirat, Magam ügyében) összehasonlítása kapcsán jutok, melyeket a Tücsökzenével is összeköthetőnek vélek. Hangsúlyos szerepet kapnak ugyanakkor Szabó Lőrinc interjúrészletei, valamint a Tücsökzenében szereplő versparafrázisok is. Fő tézisem, hogy Szabó Lőrinc jelzett szövegeiben az élet és a költészet olykor felcserélhetőnek tűnik, valamint, hogy a szerző önéletrajz koncepciója kitágítható az egész életműre. Ezt részben egyes versparafrázisok és a korábbi kötetek bevonása a Tücsökzene terébe igazolhatják. Dolgozatom tehát olyan szempontokat részesít előnyben, amelyekre eddig kevesebb hangsúlyt fektettek a kötet elemzői, ezért munkám érdeklődésre tarthat számot a témában érdeklődők részére.



